Kommunen har stadig 18 spærrede veje, men vandstanden falder.

I Hjørring er beredskabet ved at kunne følge med. Det eneste sted, hvor de stadig har gang i pumperne er ved Sindal. - Vi kan se, at vandstanden i Uggerby Å falder. Dog er det kun med en centimeter i timen, men nu lader vi naturen om det. Vi skal spare på ressourcerne og lade mandskabet hvile, så vi er klar, hvis der kommer mere regn, siger viceberedskabschef ved Beredskabscenter Hjørring Dennis Ottosen. Beredskabet undersøger søndag formiddag situationen ved Liver Å. Der er stadig 18 veje i kommunen, der er spærret. På Hjørring kommunes hjemmeside opdaterer de hele tiden, hvilke veje der er tale om.